2018/0230 (COD)

MEDDELELSE FRA KOMMISSIONEN TIL EUROPA-PARLAMENTET



i henhold til artikel 294, stk. 6, i traktaten om Den Europæiske Unions funktionsmåde



vedrørende

Rådets holdning til vedtagelsen af Europa-Parlamentets og Rådets forordning om oprettelse af programmet Det Europæiske Solidaritetskorps og om ophævelse af [forordningen om Det Europæiske Solidaritetskorps] og forordning (EU) nr. 375/2014

(EØS-relevant tekst)

1.Baggrund

Forslag fremsendt til Europa-Parlamentet og Rådet (dokument COM(2018) 0440): 11. juni 2018 Regionsudvalgets udtalelse om forslaget vedtaget: 5. december 2018 Det Europæiske Økonomiske og Sociale Udvalgs udtalelse om forslaget vedtaget: 17. oktober 2018 Europa-Parlamentets førstebehandlingsholdning vedtaget: 12. marts 2019 Enighed i Rådet om en generel indstilling opnået: 26. november 2018 Triloger afholdt: 2. oktober 2019 12. november 2019 11. december 2019 11. december 2020 De Faste Repræsentanters Komités bekræftelse af kompromisaftalen: 18. december 2020 Europa-Parlamentets CULT-udvalgs afstemning om godkendelse af kompromisaftalen: 11. januar 2021 Rådets holdning vedtaget af De Faste Repræsentanters Komité (I/A-punkt): 14. april 2021 Rådets førstebehandlingsholdning vedtaget: 20. april 2021

2.Formålet med Kommissionens forslag

Det Europæiske Solidaritetskorps er et af finansieringsinstrumenterne inden for den flerårige finansielle ramme for 2021-2027. Kommissionen har foreslået et samlet budget på 1,26 mia. EUR.

Forslaget om Det Europæiske Solidaritetskorps havde til hensigt at give unge mennesker i alderen 18-30 år muligheder for at arbejde frivilligt, tage i praktik eller arbejde med solidaritetsaktiviteter såvel som at gennemføre deres egne solidaritetsprojekter til gavn for samfund og mennesker rundt omkring i hele Europa. Det vigtigste nye element var indførelsen af et nyt indsatsområde vedrørende humanitær bistand i Det Europæiske Solidaritetskorps, hvilket gør det nye korps til en one-stop-shop for alle muligheder for frivilligt arbejde, som EU tilbyder unge mennesker i og uden for Europa. Indsatsområdet vedrørende humanitær bistand blev foreslået for at sikre, at forpligtelserne i traktaten fortsat skaber et Frivilligt Europæisk Korps for Humanitær Bistand for unge europæere, som i øjeblikket gennemføres ved initiativet EU-bistandsfrivillige.

3.BEMÆRKNINGER TIL EUROPA-PARLAMENTETS HOLDNING

I Europa-Parlamentets førstebehandlingsholdning, som blev vedtaget den 12. marts 2019, blev der foreslået ændringer af Kommissionens forslag, navnlig:

–budget: den procentvise fordeling mellem indsatsområderne (frivilligt arbejde, arbejde/praktik, humanitær bistand) i både løbende og faste priser

–delegerede retsakter til vedtagelse af årlige arbejdsprogrammer

–indsatsområdet vedrørende humanitær bistand: Europa-Parlamentet gjorde indsatsområdet åbent for alle aldersgrupper, ønskede at bevare portalen EU-bistandsfrivillige og udvælgelsesprocedurerne, tilføjede solidaritetsprojekter til indsatsområdet samt muligheden for at engagere lokale frivillige i tredjelande

–aktiviteter inden for landegrænserne: forpligtelse til at tilføje partnere fra andre lande og kun for personer med færre muligheder

–solidaritetsprojekter: mulighed for at tilføje elementer, der går på tværs af grænser

–ændringer til overvågnings- og evalueringsrammen

–tilføjelse af nye kvalitets- og støtteforanstaltninger.

I løbet af forhandlingerne anmodede Europa-Parlamentet også om, at indsatsområdet vedrørende job og praktikophold blev fjernet, hvilket ville medføre en budgetfordeling mellem de to resterende områder på 94 % til frivilligt arbejde og 6 % til humanitær bistand, en separat artikel om inklusion, en henvisning til forsikrings- og godkendelseskrav såvel som reviderede indikatorer. Europa-Parlamentet anmodede endvidere i forbindelse med indsatsområdet vedrørende humanitær bistand om henvisninger til forskellige principper for humanitær bistand, samarbejdsmekanismer og politiske dokumenter såvel som involveringen af lokale samfund og yderligere indikatorer.